EK:n toimitusjohtajan mielestä turvapaikanhakijoiden määrän kasvu voi hyödyttää Suomen taloutta ja paikata kestävyysvajetta.

– Meillä on tietyillä alueilla ja aloilla työvoimapulaa ja väestö ikääntyy, hän sanoo.

Häkämiehen mukaan esimerkiksi hoiva- ja palvelualoilla tarvitaan ulkomaista työvoimaa.

Ylen Ykkösaamussa haastateltu Häkämies painotti, ettei hän vähättele turvapaikanhakijoiden määrän aiheuttamaa haastetta ja kustannuksia ensi vaiheessa.

– Mutta jos me onnistumme kotouttamisessa ja maahanmuuttajat tulevat mukaan työelämään, sillä on iso vaikutus myös kestävyysvajeeseemme, hän totesi.

EK:n toimitusjohtajan mukaan yrityksillä voi olla keskeinen rooli maahan jäävien kotouttamisessa. EK valmistelee parhaillaan jäsenliittojensa kanssa toimia, joilla kannustetaan yrityksiä työllistämään ulkomaalaisia.

– On tärkeää saada yrityksille viestiä maahanmuuttajien työharjoittelu-, oppisopimus-, ja koulutusmahdollisuuksista. Mitä nopeammin nämä toimet saadaan käyntiin, sitä nopeammin maahanmuuttajat saadaan mukaan suomalaiseen yhteiskuntaan.